Edinburgo tarptautinis oro uostas
Edinburgo tarptautinis oro uostas (IATA kodas: EDI, ICAO kodas: EGPH) – didžiausias Škotijoje ir septintas pagal keleivių skaičių Jungtinėje Karalystėje tarptautinis oro uostas. Edinburgo oro uostas įrengtas apie 9 km į vakarus nuo Edinburgo centro. Šioje vietoje 1915 m. Jungtinės Karalystės karo aviacija įrengė pirmąjį karinį aerodromą. Pirmieji civiliniai skrydžiai oro uoste pradėti 1947 m., po Antrojo pasaulinio karo. 1960 m. Edinburgo oro uostas buvo perduotas Jungtinės Karalystės Transporto ministerijai. Nuo 1971 m. oro uosto operatoriumi tapo BAA Limited kompanija. 1977 m. oro uoste nutiestas antras, šiuo metu pagrindinis, kilimo takas bei naujas keleivių terminalas. Iki tol iš Edinburgo oro uosto buvo vykdomi skrydžiai tik į kitus Jungtinės Karalystės miestus, vėliau pradėti skrydžiai ir į užsienį. 2005 m. atidarytas naujas oro uosto skrydžių valdymo bokštas. Edinburgo oro uoste keleivių skaičius auga nuo 1997 m. Daugiausia keleivių buvo pervežta 2009 m. – daugiau nei 9 mln. Oro uoste 2009 m. pervežta 28,219 tonų krovinių.